มะกันสั่งเบรกทบทวนระบบโบอิ้ง‘787’
การบินสหรัฐสั่งทบทวนระบบของโบอิ้ง 787 หลังพบปัญหาเขย่าความเชื่อมั่นหลายระลอก
12 ม.ค. 2556

การบินสหรัฐสั่งทบทวนระบบของโบอิ้ง 787 หลังพบปัญหาเขย่าความเชื่อมั่นหลายระลอก
สำนักข่าวบลูมเบิร์กได้รายงานอ้างเจ้าหน้าที่ที่เกี่ยวข้องว่า สำนักงานการบินของรัฐบาลกลางสหรัฐ (เอฟเอเอ) มีแผนที่จะสั่งตรวจสอบระบบไฟฟ้าของเครื่องบินรุ่น 787 ดรีมไลเนอร์ ของบริษัท โบอิ้ง ใหม่อีกครั้ง หลังจากที่พบปัญหาเกี่ยวกับระบบดังกล่าวเกิดขึ้นหลายครั้งในปีที่ผ่านมา ต่อเนื่องจนถึงช่วงสัปดาห์ที่แล้ว
รายงานระบุว่า การสั่งทบทวนระบบดังกล่าว ยังครอบคลุมถึงเรื่องการออกแบบและผลิตเครื่องบินรุ่นใหม่ 787 ดรีมไลเนอร์ด้วย ซึ่งเอฟเอเอจะเปิดแถลงข่าวในเรื่องนี้ตามมาในภายหลัง
ทางด้านหนังสือพิมพ์วอลสตรีต เจอร์นัล ได้รายงานว่า หน่วยงานที่กำกับดูแลด้านการบินของสหรัฐเคยตั้งคำถามถึงประสิทธิภาพของเครื่องรุ่นดรีมไลเนอร์ในการบินระยะไกลข้ามมหาสมุทรมาก่อนหน้านี้แล้ว ตั้งแต่ที่ยังไม่เกิดรายงานปัญหาในหลายสายการบิน 
ทั้งนี้ เครื่องดรีมไลเนอร์ ซึ่งมีราคาสูงถึงเครื่องละ 207 ล้านเหรียญสหรัฐ (ราว 6,200 ล้านบาท) ได้ประสบปัญหาขัดข้องหลายอย่างด้วยกันในช่วงไม่กี่วันที่ผ่านมานี้ อาทิ ปัญหาที่ระบบเบรกและกระจกห้องนักบินร้าว ซึ่งเกิดขึ้นกับสายการบินออล นิปปอน แอร์เวย์ส 
ขณะเดียวกัน ก็ยังพบปัญหาแบตเตอรี่ไหม้กับเครื่องรุ่นเดียวกันนี้ของสายการบินเจแปน แอร์ไลน์ส จนทำให้เกิดปัญหาด้านความเชื่อมั่นไปทั่วโลก